వంగవీటి రాధాకృష్ణ

వంగవీటి రాధాకృష్ణ  ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2004లో కాంగ్రెస్ పార్టీ తరఫున విజయవాడ తూర్పు నియోజకవర్గం  నుండి ఎమ్మెల్యేగా గెలిచాడు. 2008 లో ప్రజారాజ్యం పార్టీలో చేరి 2009 ఎన్నికల్లో పోటీ చేసి ఓడిపోయాడు. 2014లో వైఎస్సార్సీపీ లో చేరి ఎన్నికల్లో ఓడిపోయాడు. 2019లో తెలుగుదేశం పార్టీలో చేరాడు.

రాజకీయ జీవితం
వంగవీటి రాధాకృష్ణ  కాంగ్రెస్ పార్టీ ద్వారా రాజకీయాల్లోకి వచ్చి 2004 అసెంబ్లీ ఎన్నికల్లో విజయవాడ తూర్పు నియోజకవర్గం నుండి పోటీ చేసి తన సమీప ప్రత్యర్థి బీజేపీ అభ్యర్థి ఏలేశ్వరపు జగన్‌ మోహన్‌ రాజు పై  గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. 2008లో ప్రజా రాజ్యం పార్టీలో చేరి 2009 అసెంబ్లీ ఎన్నికల్లో విజయవాడ తూర్పు నియోజకవర్గం నుండి పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి మల్లాది విష్ణు చేతిలో ఓడిపోయాడు.

వంగవీటి రాధాకృష్ణ  2014 ఎన్నికల ముందు వైఎస్సార్ కాంగ్రెస్ పార్టీలో చేరి 2014 అసెంబ్లీ ఎన్నికల్లో వైసీపీ అభ్యర్థిగా పోటీ చేసి తన సమీప ప్రత్యర్థి టీడీపీ అభ్యర్థి గద్దె రామ్మోహన్ రావు  చేతిలో ఓడిపోయాడు. ఆయన 2015లో వైసీపీ విజయవాడ నగర అధ్యక్షుడిగా,  విజయవాడ సెంట్రల్‌ నియోజకవర్గ సమన్వయకర్తగా పని చేశాడు. ఆయనకు 2019లో జరిగిన అసెంబ్లీ ఎన్నికల్లో విజయవాడ  తూర్పు నియోజకవర్గం టికెట్ దక్కకపోవడంతో క్రమంగా వైసీపీకి దూరం అవుతూ వైఎస్సార్ కాంగ్రెస్ పార్టీని 20 జనవరి 2019లో వీడి తెలుగుదేశం పార్టీలో చేరాడు.

వ్యక్తిగత జీవితం
పశ్చిమగోదావరి జిల్లా, నరసాపురంలో 2023 సెప్టెంబర్ 3న వంగవీటి రాధాకృష్ణ, పుష్పవల్లిల నిశ్చితార్థ వేడుక జరిగింది. పుష్పవల్లి నర్సాపురం మున్సిపల్ మాజీ ఛైర్ పర్సన్ జక్కం అమ్మానీ, బాబ్జి దంపతుల ద్వితీయ కుమార్తె. వంగవీటి రాధా వివాహం అక్టోబర్ 22న విజయవాడ సమీపంలో మురళి రిసార్ట్స్ లో జరిగింది.

మూలాలు

వర్గం:ఆంధ్రప్రదేశ్ శాసన సభ్యులు (2004)
వర్గం:కృష్ణా జిల్లా నుండి ఎన్నికైన శాసన సభ్యులు
వర్గం:కృష్ణా జిల్లా రాజకీయ నాయకులు